[Foto’s] Ses vas oor miljoene se onwettige tabak en sigaretteFoto: Verskaf. Ses mense is Dinsdag in die Oos-Kaap in hegtenis geneem nadat die polisie op ŉ reusevrag onwettige tabak en sigarette beslag gelê het. Kapt. Khaya Tonjeni, woordvoerder van die polisie, het gesê daar is beslag gelê op tabak en sigarette met ’n beraamde straatwaarde van R18 miljoen. Die goedere is in Port Elizabeth en Uitenhage in die Oos-Kaap gevind. “Ses verdagtes tussen die ouderdomme van 29 en 40 is in hegtenis geneem. Daar is beslag gelê op ongeveer R2,3 miljoen kontant en 1 750 bokse vol sigarette,” het Tonjeni gesê. Volgens die polisie is die tabak en sigarette tydens ŉ intelligensie-gedrewe operasie genaamd “Operasie Peregrenus” gevind. Twee mense is in Port Elizabeth in hegtenis geneem en sal binnekort in die Port Elizabeth-landdroshof verskyn. Vier verdagtes is in Uitenhage vasgetrek en sal in die Uitenhage-landdroshof verskyn. “Al die verdagtes sal tereg staan op aanklagte van bedrog, asook aanklagte wat verband hou met die oortreding van die Wet op die Beheer van Tabakprodukte, die oortreding van die Wet op Belasting op Toegevoegde Waarde en die oortreding van die Wet op Doeane en Aksyns,” het Tonjeni gesê. Lt.genl. Liziwe Ntshinga, provinsiale polisiekommissaris in die Oos-Kaap, het die inhegtenisnemings verwelkom. “Hierdie is die grootste vrag onwettige sigarette waarop daar nóg beslag gelê is. Ons sal aanhou met hierdie operasies om die Oos-Kaap te reinig van onwettige sigarette.”